初冬夜坐憶桐城山行
作者：梅堯臣
朝代：宋

paragraphs: 我昔吏桐鄉，窮山使屢躡。
路險獨後來，心危常自怯。
下顧雲容容，前溪未可涉。
半崕風颯然，驚鳥爭墮葉。
修蔓不知名，丹實坼在莢。
林端野鼠飛，緣挽一何捷。
馬行聞虎氣，豎耳鼻息嗋。
遂投山家宿，駭汗衣尚浹。
歸來撫童僕，前事語妻妾。
吾妻常有言，艱勤壯時業。
安慕終日間，笑媚看婦靨。
自是甘努力，於今無所懾。
老大官雖暇，失偶淚滿睫。
書之空自知，城上鼓三疊。